Afgørelse nr. 1/2002 truffet af Samarbejdsudvalget EF-San Marino

den 22. marts 2002

om ændring af afgørelse nr. 4/92 truffet af Samarbejdsudvalget EØF-San Marino om metoderne for administrativt samarbejde ved anvendelse af interimsaftalen og om proceduren for videreforsendelse af varer til Republikken San Marino

(2002/281/EF)

SAMARBEJDSUDVALGET EF-SAN MARINO HAR -

under henvisning til interimsaftalen om handel og toldunion mellem Det Europæiske Økonomiske Fællesskab og Republikken San Marino(1), særlig artikel 13, stk. 8, og

ud fra følgende betragtninger:

(1) Kommissionens forordning (EF) nr. 75/98 af 12. januar 1998 om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(2) indeholder særlige regler om identificering af varer, der forsendes til eller fra en del af Fællesskabets toldområde, for hvilken bestemmelserne i Rådets sjette momsdirektiv 77/388/EØF(3), senest ændret ved direktiv 2001/4/EF(4), ikke finder anvendelse.

(2) Ifølge artikel 2, stk. 4, i Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed(5), senest ændret ved direktiv 2000/47/EF(6), behandles transaktioner med oprindelse i eller bestemt for San Marino som transaktioner med oprindelse i eller bestemt for Den Italienske Republik.

(3) I afgørelse nr. 4/92 truffet af Samarbejdsudvalget EØF-San Marino(7) fastsættes det, hvilke dokumenter der skal benyttes ved omsætning af varer mellem Fællesskabet og San Marino. Denne afgørelse bør ændres for at tage hensyn til ovennævnte bestemmelser i direktiv 92/12/EØF og reglerne i forordning (EF) nr. 75/98 -

TRUFFET FØLGENDE AFGØRELSE:

Artikel 1

Afgørelse nr. 4/92 truffet af Samarbejdsudvalget EØF-San Marino ændres således:

1) I artikel 1 indsættes følgende stykke: "3. Ved 'et dokument med tilsvarende gyldighed', jf. artikel 3 og artikel 4, stk. 1, forstås bl.a. det administrative ledsagedokument, der omhandles i forordning (EØF) nr. 2719/92(8)."

2) Artikel 3 affattes således: "Artikel 3

Når fællesskabsvarer afsendes til Republikken San Marino, forelægges for de kompetente myndigheder i San Marino som attestering for overgang til fri omsætning i Fællesskabet:

- T2-dokumentet eller T2F-dokumentet behørigt påtegnet af toldmyndighederne på afgangstoldstedet, eller

- originaleksemplaret af T2L- eller T2LF-dokumentet, eller

- et dokument med tilsvarende gyldighed."

3) Artikel 4, stk. 2, affattes således: "2. Frembydes varer, der tidligere er ført ind i Republikken San Marino i henhold til et T2F- eller T2LF-dokument eller et dokument med tilsvarende gyldighed, for myndighederne i San Marino med henblik på forsendelse til Fællesskabet, skal disse myndigheder udstede et nyt T2F- eller T2LF-dokument eller et dokument med tilsvarende gyldighed, hvori der henvises til det dokument, der ledsagede varerne, da de blev indført i Republikken San Marino. Dette T2F- eller T2LF-dokument eller et dokument med tilsvarende gyldighed skal forelægges på det første indgangstoldsted i Fællesskabet."

Artikel 2

Denne afgørelse har virkning fra dagen efter vedtagelsen.

Udfærdiget i Bruxelles, den 22. marts 2002.

På vegne af Samarbejdsudvalget EF-San Marino

Matthias Brinkmann

Formand

(1) EFT L 359 af 9.12.1992, s. 14.

(2) EFT L 7 af 13.1.1998, s. 3.

(3) EFT L 145 af 13.6.1977, s. 1.

(4) EFT L 26 af 27.1.2001, s. 40.

(5) EFT L 76 af 23.3.1992, s. 1.

(6) EFT L 197 af 29.7.2000, s. 73.

(7) EFT L 42 af 19.2.1993, s. 34.

(8) Kommissionens forordning (EØF) nr. 2719/92 af 11. september 1992 om det administrative ledsagedokument ved omsætning af punktafgiftspligtige varer under afgiftssuspensionsordninger (EFT L 276 af 19.9.1992, s. 1), senest ændret ved forordning (EØF) nr. 2225/93 (EFT L 198 af 7.8.1993, s. 5).